**Jalkapallon maailmanmestaruuskilpailujen 1990 loppuottelu** pelattiin 8. heinäkuuta 1990 Rooman olympiastadionilla, Roomassa. Loppuottelussa kohtasivat Saksan liittotasavalta sekä Argentiina. Saksan liittotasavalta voitti ottelun 1–0 Andreas Brehmen maalilla ja voitti näin sen historian kolmannen mestaruuden. Ottelun erotuomarina toimi meksikolainen Edgardo Codesal.

Vuoden 1990 loppuottelua on pidetty eräänä kaikkien aikojen heikoimmista MM-finaaleista. Ottelun asetelma oli historiallinen, sillä ensimmäistä kertaa loppuottelussa kohtasivat edellisten kisojen finalistit. Finaalissa nähtiin vain yksi ainoa maali, joka sekin tuli turnauksen luonteen mukaisesti rangaistuspotkusta. Ensi kertaa häviävä osapuoli ei tehnyt loppuottelussa maaliakaan. Pelissä nähtiin paljon kovia otteita, rumia taklauksia ja verraten vähän maalipaikkoja. Ensimmäistä kertaa MM-loppuottelussa myös annettiin punainen kortti, sillä kaksi Argentiinan pelaajaa ajettiin ottelussa ulos.

Puolustava maailmanmestari Argentiina oli kaukana edellisen turnauksen kunnostaan ja oli selvinnyt haparoiden loppuotteluun. Joukkueen vakiokokoonpanosta puuttui neljä pelaajaa pelikieltojen vuoksi, minkä lisäksi Jorge Burruchaga ja Oscar Ruggeri olivat puolikuntoisia. Argentiina oli pudottanut välierissä Italian rangaistuspotkukilpailun jälkeen, minkä vuoksi paikallinen yleisö osoitti koko ottelun ajan mieltään argentiinalaisille. 

Saksa oli pelannut koko turnauksen ajan vakuuttavammin, ja he olivatkin voittajasuosikkeja. Saksan liittotasavalta oli yltänyt ensimmäisenä maata kolmesti peräkkäin loppuotteluun jäätyään kaksissa edellisissä kisoissa hopealle.

Pelin kulku
-----------

Saksalaiset ottivat pelin haltuunsa heti alusta lähtien. Rudi Völlerillä oli aivan ensimmäisillä minuuteilla hyvä maalintekotilaisuus, jonka hän hukkasi. Argentiinan kapteeni Diego Maradona oli tiukasti saksalaispuolustuksen vartioinnissa eikä Argentiina juuri pystynyt hyökkäyspeliin. 

Saksalaisilla oli ottelussa peräti 16 maalintekopaikkaa Argentiinan yhtä vastaan, mutta he eivät onnistuneet hyödyntämään tilanteitaan. Argentiina keskittyi käytännössä vain puolustamaan ja yritti selvitä jatkoajalle sekä rangaistuspotkukilpailuun asti. 

Toisella puoliajalla pelin kuva säilyi samana. Heti puoliajan alussa Saksan Pierre Littbarski laukoi niukasti ohi, ja heti perään Thomas Bertholdilla oli hyvä tilaisuus, josta hän puski yli. Klaus Augenthaler kaadettiin Argentiinan rangaistusalueella, mutta tuomarin pilli ei soinut. 

Peli muuttui kovaotteisemmaksi, ja 67. minuutilla Pedro Monzon ajettiin ulos, kun hän oli niitannut Jürgen Klinsmannin nurmen pintaan. Argentiina jäi kahden miehen vajaalle, kun 87. minuutilla Gustavo Dezotti sai punaisen kortin käytyään käsiksi Jürgen Kohleriin.

Ottelun 84. minuutilla Saksa sai rangaistuspotkun, kun Roberto Sensini kaatoi Rudi Völlerin helpohkosti rangaistusalueella. Andreas Brehme laukoi rangaistuspotkun tarkasti maaliin, ja Saksan liittotasavalta voitti ottelun 1-0.

Triviaa
-------

Andreas Brehme laukoi ratkaisumaalin heikommalla oikealla jalallaan alanurkkaan. Argentiinan maalivahti Sergio Goycochea aavisti vedon suunnan, mutta ei voinut tarkalle laukaukselle mitään.

Saksan vakituinen rangaistuspotkujen vetäjä Lothar Matthäus kieltäytyi kunniasta, sillä omien sanojensa mukaan hän oli vaihtanut puoliajalla uusiin kenkiin, jotka eivät tuntuneet kotoisilta.

Länsi-Saksan päävalmentaja Franz Beckenbauerista tuli kautta aikain toinen jalkapalloilija, joka on voittanut maailmanmestaruuden sekä pelaajana että valmentajana.

Ottelu
------

|  |  |  |  |  |  |
| --- | --- | --- | --- | --- | --- |
| 8. heinäkuuta 1990 |  Länsi-Saksa | 1–0 |  Argentiina | Rooman olympiastadion, Rooma |  |
|  |
| Brehme 85' (rp.) | Raportti |  | **Yleisömäärä:** 73603 **Tuomari:** Meksiko Edgardo Codesal |

| Saksa Saksa | Argentiina Argentiina |
| --- | --- |
| **Aloituskokoonpano** |
| **Pelipaikka** | **Pelaaja** | **Tapahtumat** | **Pelipaikka** | **Pelaaja** | **Tapahtumat** |
| Maalivahti | Bodo Illgner |  | Maalivahti | Sergio Goycochea |  |
| Puolustaja | Klaus Augenthaler |  | Puolustaja | Oscar Ruggeri |  46' |
| Puolustaja | Thomas Berthold |  73' | Puolustaja | Juan Simón |  |
| Puolustaja | Guido Buchwald |  | Puolustaja | José Serrizuela |  |
| Puolustaja | Jürgen Kohler |  | Keskikenttä | José Basualdo |  |
| Puolustaja | Andreas Brehme |  | Keskikenttä | Pedro Troglio |  84' |
| Keskikenttä | Thomas Häßler |  | Keskikenttä | Néstor Lorenzo |  |
| Keskikenttä | Lothar Matthäus (c) |  | Keskikenttä | Roberto Sensini |  |
| Keskikenttä | Pierre Littbarski |  | Keskikenttä | Jorge Burruchaga |  53' |
| Hyökkääjä | Rudi Völler |  52' | Hyökkääjä | Gustavo Dezotti |  8'  87' |
| Hyökkääjä | Jürgen Klinsmann |  | Hyökkääjä | Diego Maradona (c) |  87' |
| **Vaihtomiehet** |
| Maalivahti | Raimond Aumann |  | Maalivahti | Fabián Cancelarich |
| Puolustaja | Stefan Reuter |  73' | Puolustaja | Edgardo Bauza |  |
| Keskikenttä | Uwe Bein |  | Puolustaja | Pedro Monzón |  46'  65' |
| Keskikenttä | Olaf Thon |  | Keskikenttä | Gabriel Calderón |  53' |
| Hyökkääjä | Karl-Heinz Riedle |  | Hyökkääjä | Abel Balbo |  |
| **Valmentajat** |
| Saksa Franz Beckenbauer | Argentiina Carlos Bilardo |

 Joukkueen kapteeni on merkitty (c) -merkinnällä   
 Joukkue sai nimetä viisi vaihtomiestä, käytettävissä oli kaksi vaihtoa

Lähteet
-------

1. ↑  Match Report: 1990 FIFA World Cup Italy: Germany FR - Argentina FIFA.com.  Arkistoitu 25.3.2010. Viitattu 21.6.2010. (englanniksi)
2. ↑  Colin Gibson: Germany v Argentina 1990 World Cup final: Germans’ triumph is sullied as Argentina are disgraced *telegraph.co.uk*.  13.7.2014. Viitattu 5.6.2018. (englanniksi)
3. ↑  George Vecsey: SPORTS OF THE TIMES; Winning Ugly, Losing Ugly, Just Plain Ugly *nytimes.com*. Viitattu 5.6.2018. (englanniksi)
4. ↑  Elina Salomaa: Livetviittaaminen jalkapallon MM-kisojen mediaspektaakkelissa – Sosiaalisen television faniutuva yleisö.  *Media & viestintä*, 3.3.2016, nro 3. doi:10.23983/mv.61418. ISSN 2342-477X. Artikkelin verkkoversio.

Aiheesta muualla
----------------

*